Foto’s: Koekies kry haar uit die tjoekieFoto: Cape May Police Department, Facebook ŉ Mopshond (“pug”) is uiteindelik tuis nadat ŉ polisiestasie ŉ “inhegtenisnemingsfoto” van die woef op sosiale media gedeel het. Patrolliebeampte Michael LeSage van Cape May in New Jersey, VSA, het Sondag op dié rondloper mopshond afgekom. Hy het aan The Star-Ledger van Newark gesê hy wou hê die brak moes in sy motor spring, maar haar bene was te kort, so hy moes haar in die motor tel. “Dis wat gebeur as jy van die huis af weghardloop,” het LeSage op die polisiestasie se sosiale media geskryf met ŉ foto van Bean en ŉ versoek dat die eienaar met die polisiebeamptes in verbinding moet tree. Bean se eienaar, Hadley Hubbard, het later bevestig Bean is veilig ná die opwindende uitstappie. Hubbard het glo Bean se “borgtog” in koekies betaal!